Udsigten til en gratis ugentlig burger det kommende år fik 17-årige Josephine Scharf og flere andre til at overnatte foran Bilka op til åbningen af burgerrestauranten Carl?s Jr.

Annonce

»Nu har I også fortjent at komme ind efter 12 timer i kø,« sagde Michael Hald, direktør for Dansk Supermarkeds franchiseafdeling, da den røde snor kl. 11 onsdag formiddag blev klippet, og de mange ventende kunder blev lukket ind i burgerrestauranten Carl's Jr. i Bilka.

Josephine Scharf ventede i kø i 17 timer på, at burgerrestauranten Carl?s Jr. skulle åbne. Efter et par timer fik hun selskab af Brian Madsen. Foto: Mette Heilskov

»12 timer? Kan du sige 17,« svarede Josephine Scharf med et frækt smil, da hun endelig bevægede sig hen mod disken.

Klokken 18 tirsdag aften satte den 17-årige pige fra Hammel sig som den første til at vente på åbningen af varehusets nye burgerrestaurant. Ikke bare for at være den første til at sætte tænderne i restaurantens flammegrillede burgere, men for at sikre sig en variant af selvsamme burger på restaurantens regning hver eneste uge det kommende år.

For at skabe opmærksomhed havde Carl's Jr. op til åbningen annonceret, at de første 50 gæster ville sikre sig et kuponhæfte med et ugentligt måltid. Og det så ud til at lykkes.

En håndfuld håbefulde kunder overnattede foran varehuset, og tidligt onsdag morgen stimlede folk sammen i en længere kø.

»De talte os lidt over 8. Der var vi 48,« fortalte Josephine Scharf, mens hun ventede på, at klokken skulle slå 11.

Annonce

Har tiden til det

Da Bilkas bager åbnede kl. 6 onsdag morgen, blev de ventende burgerentusiaster lukket ind i varehuset. Men det var ellers en fin nat, fortalte Brian Madsen fra Fårvang, der gjorde Josephine Scharf selskab som nummer to i køen klokken 20.45.

»Det var både tørt og klart vejr,« sagde han.

Men hvorfor i alverden venter man i kø en hel nat for at få gratis burgere?

»For det første fordi jeg har ferie og har tiden til det. For det andet, hvem kunne ikke bruge så mange gode burgere?,« svarede Josephine Scharf, der var gået på sommerferie fra Favrskov Gymnasium efter den sidste årsprøve i fredags.

»Jeg synes, det er sjovt at gøre noget crazy en gang imellem,« forklarede hun.

42-årige Brian Madsen udnyttede en fridag til at hente det næste års burgerfrobrug hjem.

»Det er da en oplevelse, det er derfor, man gør det,« forklarede han.

Annonce

Plads til alle

Få minutter i 11 linede restauranten 12 ekspedienter op langs disken til at tage sig af den lange kø. Og snart blev den første menu serveret i Tilst' femte store restaurantkæde.

De mange spisesteder er en positiv udvikling, mener direktør for Dansk Supermarkeds franchiseafdeling, Michael Hald.

»I en butik med seks millioner kunder om året, synes jeg, vi har vores berettigelse. Jo flere forskellige tilbud, der er i Tilst, jo flere mennesker tror jeg, vi kan trække herud. Så der er bestemt plads til os alle,« siger han.